# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cyhoeddi crynodeb o'r ymatebion i'r ymgynghoriad ar y Papur Gwyn ar gyfer Rhoi Diwedd ar Ddigartrefedd yng Nghymru** |
| **DYDDIAD** | **23 Ebrill 2024** |
| **GAN** | **Julie James AS, Ysgrifennydd y Cabinet dros Lywodraeth Leol, Tai a Chynllunio** |

Heddiw, rwyf wedi cyhoeddi'r crynodeb o'r ymatebion i'r ymgynghoriad ar y Papur Gwyn ar gyfer rhoi diwedd ar ddigartrefedd yng Nghymru.

Cyhoeddwyd y [Papur Gwyn ar roi diwedd ar ddigartrefedd yng Nghymru](https://www.llyw.cymru/rhoi-diwedd-ar-ddigartrefedd-papur-gwyn?_gl=1*181ymwm*_ga*ODUyNzY0MzA5LjE3MDI5ODU2OTc.*_ga_L1471V4N02*MTcxMjkxNjEyOC4xMzQuMS4xNzEyOTE2OTEwLjAuMC4w) ar 10 Hydref 2023 a daeth i ben ar 16 Ionawr 2024. Cafodd Llywodraeth Cymru 140 o ymatebion ysgrifenedig gan ystod eang o unigolion a sefydliadau ar draws y sector tai a digartrefedd.

Cyhoeddwyd y Papur Gwyn yn dilyn 14 mis o waith datblygu, wedi'i lywio gan argymhellion [Panel Adolygu Arbenigol](https://www.crisis.org.uk/ending-homelessness/wales-expert-review-panel/) Annibynnol ac ymgysylltu â mwy na 350 o bobl sydd â phrofiad bywyd o ddigartrefedd a mewnbwn eang gan randdeiliaid ledled Cymru.

Mae'r ymgynghoriad yn holi barn am:

* ddiwygio deddfwriaeth digartrefedd bresennol i sicrhau bod y gyfraith yn helpu i atal digartrefedd yn y mwyafrif helaeth o achosion;
* dyletswyddau newydd arfaethedig ar wasanaeth cyhoeddus ehangach Cymru i helpu i atal digartrefedd;
* cynigion wedi'u targedu er mwyn atal digartrefedd ar gyfer pobl yr effeithir yn anghymesur arnynt; a
* chynigion i wella mynediad i lety addas.

Yn ystod y cyfnod ymgynghori, ymgysylltodd swyddogion â rhanddeiliaid yn helaeth. Roedd hyn yn cynnwys pum digwyddiad rhithwir ar themâu penodol gan gynnwys, ymhlith eraill, y sectorau iechyd a chyfiawnder troseddol. Fe wnaethom hefyd gynnal digwyddiadau gyda Landlordiaid Cymdeithasol Cofrestredig i ddeall eu pryderon penodol a chyfarfodydd wyneb yn wyneb gyda'r 22 awdurdod lleol ledled Cymru.

Mae'r ymatebion i'r ymgynghoriad yn llywio nifer o gynigion ar gyfer newidiadau i bolisi a chyfraith, fel rhan o'n [Rhaglen Lywodraethu](https://www.llyw.cymru/rhaglen-lywodraethu-diweddariad) a'r [Cytundeb Chydweithio](https://www.llyw.cymru/y-cytundeb-cydweithio-2021) sy'n cynnwys ymrwymiad i ddiwygio cyfraith tai a gweithredu argymhelliad y Grŵp Gweithredu ar Ddigartrefedd i ddiwygio gwasanaethau digartrefedd yn sylfaenol i ganolbwyntio ar atal ac ailgartrefu cyflym.

Hoffwn ddiolch i bawb a ymatebodd i'r ymgynghoriad, gan gynnwys y Pwyllgor Plant, Pobl Ifanc ac Addysg, a phawb a aeth i'r digwyddiadau a gynhaliwyd yn ystod y cyfnod ymgynghori. Byddwn yn parhau i weithio'n agos gyda'r holl randdeiliaid, gan gynnwys y [Panel Adolygu Arbenigol](https://www.crisis.org.uk/ending-homelessness/wales-expert-review-panel/) i ddatblygu ein dull i roi diwedd ar ddigartrefedd yng Nghymru.